als_Latn dik_Latn sag_Latn
26 maj 2011 - Rezolutë "Për vlerësimin e veprimtarisë së Autoritetit të Komunikimeve Elektronike dhe Postare për vitin 2010".
Kuvendi i Shqipërisë:
Duke njohur tregun e komunikimeve elektronike si një treg me ritme shumë të shpejta rritjeje, sidomos në segmentet e telefonisë së lëvizshme e të internetit dhe me ndikim të madh në ekonominë e vendit, si dhe rritjen e konkurrueshmërisë në këtë treg;
Duke vlerësuar rolin e AKEP-së në mbikëqyrjen me profesionalizëm dhe me paanësi të tregut të komunikimeve elektronike;
Duke vlerësuar punën e AKEP-së në reduktimin e tarifave celulare, si dhe të atyre për ofrimin e aksesit broadband në internet;
Duke vlerësuar punën profesionale të AKEP-së për sigurimin e kuadrit të nevojshëm rregullator për rregullimin e tregut të komunikimeve elektronike, në zbatim të ligjit nr. 9918, datë 19.5.2008 “Për komunikimet elektronike në Republikën e Shqipërisë”, si dhe në zgjidhjen e mosmarrëveshjeve ndërmjet sipërmarrësve të rrjeteve dhe të shërbimeve të komunikimeve elektronike;
Duke vlerësuar punën e AKEP-së për dhënien e autorizimit individual për përdorimin e frekuencave për ofrimin e shërbimeve të standardit 3G, mbështetur në teknologjinë UMTS, në bazë të një procesi transparent, duke i hapur rrugë tregut të shërbimeve “wireless” me bandë të gjerë;
Konstaton se AKEP-ja:
- Ka ndikuar me punën e vet në reduktimin e tarifave të ofrimit të shërbimeve të komunikimeve elektronike;
- Ka realizuar punën rregullatore për analizën e tregut të telefonisë së lëvizshme, si dhe për marrjen e vendimeve për shpalljen Operator me Fuqi të Ndjeshme në Treg për tregjet e telefonisë së lëvizshme dhe atë fikse, duke përcaktuar masa rregulluese që kanë të bëjnë me transparencën, mosdiskriminimin dhe dhënien e aksesit dhe orientimit në kosto të tarifave;
- Ka realizuar metodën e orientimit të tarifave në kosto (BU-LRAIC), si dhe ka kryer këshillimin publik për telefoninë e lëvizshme, por pa realizuar vendimet për rregullimin me reduktim të përshkallëzuar të tarifave të terminimit dhe origjinimit në rrjetet e telefonisë të lëvizshme, sipas kësaj metode;
- Ka realizuar legjislacionin rregullator për aksesin dhe interkoneksionin (RIO), duke shmangur rritjen e kostove administrative dhe siguruar përmirësimin e cilësisë së shërbimeve;
- Ka përmirësuar punën në veprimtarinë inspektuese dhe monitoruese të ushtruar për vitin 2010, por ka pasur vonesa në miratimin e legjislacionit rregullator për këtë veprimtari;
- Ka kryer punë të mirë për administrimin me efiçencë të spektrit të frekuencave;
- Nuk ka realizuar akoma sigurimin e ofrimit të portabilitetit të numrit, një kërkesë kjo e rezolutës së vitit 2010 të Kuvendit;
- Ka pasur vonesa në vendimmarrje për procesin e orientimit në kosto të tarifave për Albtelekomin;
- Nuk ka përmbushur detyrimin për shërbimin universal, një kërkesë kjo e rezolutës së vitit 2010 të Kuvendit.
Kërkon që AKEP-ja për vitin 2011:
- Të vazhdojë forcimin e pozitave të veta për mbikëqyrjen me transparencë, pavarësi dhe profesionalizëm të mbarëvajtjes së tregut të komunikimeve elektronike dhe postare;
- Të përfshijë në programin e vet të punës detyrimet që rrjedhin nga “Dokumenti i politikave për komunikimet elektronike në Republikën e Shqipërisë”;
- Të angazhohet në implementimin e shërbimit universal, si e vetmja mundësi për ofrimin e shërbimeve bazë edhe në ato zona ku këto shërbime mungojnë apo ofrohen në mënyrë të pamjaftueshme;
- Të angazhohet në përmirësimin e legjislacionit rregullator të pamiratuar akoma për komunikimet elektronike, si dhe për legjislacionin rregullator për shërbimin postar;
- Të angazhohet në sigurimin e ofrimit të portabilitetit të numrit;
- Të angazhohet në marrjen e masave për uljen e mëtejshme të tarifave të shërbimit të telefonisë fikse, të lëvizshme dhe të internetit;
- Të angazhohet në dhënien e kapaciteteve të lira të operatorit të shpallur OFNT Albtelekom operatorëve alternativë, veçanërisht fibrat optike, por pa përjashtuar edhe kapacitete të tjera LLU;
- Të angazhohet që, brenda muajit nëntor 2011, të përcaktojë strategjinë e dhënies së licencës 3G për të gjithë operatorët e tjerë;
- Të angazhohet në përmirësimin e kuadrit rregullator për statistikat, si dhe në mbledhjen e të dhënave statistikore sa më të sakta dhe sa më profesionale në lidhje me këtë treg.
26 maj 2011
als_Latn als_Latn als_Latn als_Latn als_Latn als_Latn als_Latn epo_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn swe_Latn